钦定古今图书集成/明伦汇编/官常典/第498卷 > 耶律沤里思
## 钦定古今图书集成/明伦汇编/官常典/第498卷 > 耶律沤里思

按《辽史》本传：沤里思，六院夷离堇蒲古只之后。负勇
略，每战被重铠，挥铁槊，所向披靡。会同间伐晋，上至
河而猎，适海东青鹘搏雉，晋人隔水以鸽引去，上顾
左右曰：“谁为我得此人？”沤里思请内厩马，济河擒之，
并杀救者数人还，上大悦，优加赏赉。既而晋将杜重
威逆于望都，据水勒战，沤里思介马突阵，馀军继之，
被围。众言阵薄处可出。沤里思曰：“恐彼有他备。”竟引
兵冲坚而出，回视众所指，皆大堑也。其料敌多此类。
是年，总领敌烈《皮室》军，坐私免部曲，夺官，卒。